În 2003, Ashanti i-a acompaniat pe LidRock și fundația din San Francisco „Family Violence Prevention Fund”, fundație ce acționează în favoarea stopării violenței domestice, pentru a sensibiliza publicul în legătură cu problema pe care o constituie violența domestică în societate și ce efecte negative poate avea aceasta. De asemenea, prin intermediul instituției s-au distribuit compact discuri în miniatură cu videoclipul piesei interpretate de Douglas, „Rain On Me”. O parte din încasările obținute din vânzările videoclipului au fost donate fundației. Ashanti s-a mai implicat și în alte campanii și activități filantropice. Interpreta s-a implicat în campanii de strângere de fonduri pentru ajutorarea victimelor tsunami-ului ce s-a abătut asupra Asiei de Sud-Est. Mai târziu s-a implicat în strângerea de fonduri pentru victimele uraganului Katrina.